पोखरा-बागलुङ राजमार्गको लुम्लेबाट डेढ घण्टा पैदल हिँडेपछि मन्दिर पुगिन्छ। धौलागिरी, माछापुच्छ्रेलगायतको सुन्दर हिमाली दृश्य देखिनु यहाँका थप आकर्षण हुन्। लुम्लेबाट घान्द्रुक हुँदै हिमाली क्षेत्र घुम्नजाने पर्यटकको पदयात्रा मार्ग चन्द्रगिरीकोटको बाटो वा सिंधै लालीगुँरास र सुनाखरी फुल्ने वनघडेरीको जङ्गलैजङ्गल पैदल बाराही मन्दिर पुगिन्छ। साउनको महिना, अँधेरी रात, नवदुर्गालगायतका तिथिमा यस मन्दिरमा पूजा हुँदैन भने माघमा ब्रत बस्नेले पनि पूजा गर्दैनन्। पूजा गर्ने तिथि मिति जुरेपछि घोक हाल्ने र गाउँ वरपर, छिमेकी जिल्लामा प्रचार गरिन्छ। कुखुरा, हाँस, रागा, सुँगुर आदि नचढ्ने सो मन्दिरमा पाठा बोका बलि दिइन्छ। परेवा उडाइन्छ। पूजामात्र गर्नेले फूल अक्षता र सुनको सिक्रीसहितका भेटी चढाउँछन्। मूल मन्दिर भने पोखरीको डीलमा पक्की बनाइएको छ।